SL Uradni list Evropske unije C 125/5

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 125/05

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„MELA ALTO ADIGE“/„SÜDTIROLER APFEL“

ES št.: IT-PGI-0105-0207-09.09.2011

ZOP ( ) ZGO ( X )

1. Postavka v specifikaciji proizvoda, na katero se sprememba nanaša:

—  ime proizvoda, — opis proizvoda, —  geografsko območje, —  dokazilo o poreklu, — metoda pridobivanja, —  povezanost, — označevanje, —  nacionalne zahteve, —  drugo (navedite),

2. Vrsta spremembe:

— sprememba enotnega dokumenta ali povzetka, —  sprememba specifikacije registriranega ZOP ali ZGO, za katerega enotni dokument in povzetek nista bila objavljena, —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006), —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006).

3. Spremembe:

3.1 Opis proizvoda:

Člen 2 (2.1) specifikacije proizvoda določa, da se lahko za pridelavo jabolk „Mela Alto Adige“/„Südtiroler Apfel“ uporabljajo mutanti ali kloni navedenih sort.

Sortam, ki so že navedene v veljavni specifikaciji proizvoda, se dodata sorti Pinova in Topaz. Ti sorti se v regiji Zgornje Poadižje gojita od leta 1985 in leta 1992. Trenutno sta eni od najpogostejših sort jabolk v Zgornjem Poadižju.

Zdelo se je ustrezno, da se v členu 2 (2.2) specifikacije proizvoda opredeli obdobje, v katerem je treba izmeriti vsebnost sladkorja in določiti čvrstost jabolk. Parametri kakovosti, izmerjeni v tem obdobju, se štejejo za veljavne v celotnem tržnem obdobju pridelka, saj se s sodobnimi tehnikami skladiščenja prepreči znatno poslabšanje čvrstosti ali vsebnosti sladkorja sadeža.

Specifikacija proizvoda zdaj zajema tudi sadje tržnega razreda II, če je bilo ekološko pridelano.

Zdelo se je ustrezno, da se v odstavku o sorti GALA v členu 2 (2.2) črta navedba „Royal Gala in podobno“, saj je „Royal Gala“ registrirana blagovna znamka in ne sorta.

Zdelo se je ustrezno, da se v odstavku o sorti RED DELICIOUS v členu 2 (2.2) črta navedba „Red Chief“, saj je „Red Chief“ registrirana blagovna znamka in ne sorta.

V odstavku o sorti STAYMAN WINESAP v členu 2 (2.2) je bilo navedeno ime „Stayman“ namesto pravilnega imena „Staymanred“.

3.2 Metoda pridobivanja:

V členu 5 (5.1) je bila črtana izrecna navedba „integrirana pridelava in/ali ekološko kmetijstvo“. Spremenjeni odstavek zdaj omogoča tudi uporabo drugih, sodobnih tehnik obdelovanja z majhnim vplivom na okolje.

Črtana je bila navedba povprečne vrednosti pH v drugem odstavku člena 5 (5.3). Ta navedba, kakor je bila izražena v specifikaciji proizvoda, ni vsebovala nobene posebne informacije. Opozoriti je treba, da je merjenje pH ena od analiz prsti, na podlagi katere se pozneje opredelijo načrti gnojenja, navedeni v specifikaciji proizvoda.

Črtana je bila navedba analize listov v tretjem odstavku člena 5 (5.3). Informacije, pridobljene na podlagi analize prsti, zadostujejo za načrtovanje dejavnosti gnojenja prsti, s katerimi se zagotovi, da rastlina prejme ustrezno količino hranil. Analiza listov se običajno izvede le v primeru opaznega pomanjkanja hranil, kot je dušik, cink ali železo, pri čemer ni primerna za načrtovanje gnojenja za uravnavanje.

V četrtem odstavku člena 5 (5.5) je bila uvedena možnost popolnega zatiranja plevela na območjih, na katerih so sadovnjaki prekriti z mrežami za zaščito pred poljskim majskim hroščem (Melolontha melolontha). S tem se prepreči razvoj ličink in omeji škoda na pridelku.

Črtana je bila navedba posebnega namakalnega obdobja v členu 5 (5.5). Zato bo dejavnosti namakanja mogoče načrtovati glede na vremenske pogoje. Opozoriti je na primer treba, da je namakanje pogosto potrebno pozneje kot septembra, da se prepreči morebitna škoda zaradi zmrzali v primeru izredne suše.

Besedilo člena 5 (5.7) je bilo spremenjeno, tako da se največja pridelava 68 t/ha nanaša na sadje, ki se prodaja sveže, in se izračuna kot povprečna skupna pridelava Zgornjega Poadižja za vse sorte.

Parametri skladiščenja v drugem odstavku člena 5 (5.8) so bili črtani zaradi nenehnih tehnoloških sprememb na tem področju, vključno s stalnimi spremembami kritičnih dejavnikov postopka skladiščenja, kot sta temperatura in vlažnost.

Obdobje trženja jabolk „Mela Alto Adige“/„Südtiroler Apfel“ v členu 5.9 je bilo natančneje opredeljeno, in sicer glede na obdobja obiranja različnih sort jabolk, navedenih v specifikaciji proizvoda. Pri podaljšanju obdobja trženja se upoštevajo jesenske sorte, ki se obirajo v drugi polovici septembra. Poudariti je treba, da so bile v zadnjih letih v Zgornjem Poadižju znatno izboljšane tehnike skladiščenja (AC-ULO in DCA), s katerimi se ob upoštevanju dobrih kmetijskih praks in primerne stopnje zrelosti pri obiranju sadja tudi dolgoročno zagotavlja ohranjanje visokih standardov kakovosti sadja.

Tudi kar zadeva pakiranje, je bila specifikacija proizvoda posodobljena v skladu z določbami člena 4 Uredbe (ES) št. 501/2006.

Besedilo člena 5 (5.10) je bilo spremenjeno, tako da je bil seznam odobrenih vrst embalaže črtan, ker to že določajo veljavni predpisi.

3.3 Označevanje:

Besedilo člena 8 je bilo spremenjeno, tako da je bolj jasno in jedrnato. Natančneje, vključena je možnost, da se na prodajni embalaži in na etiketah, ki se pritrdijo na škatle in posamezna jabolka, navede besedilo „Mela Alto Adige“Indicazione geografica protetta (v italijanščini) ali „Südtiroler Apfel“geschützte geografische Angabe (v nemščini). Člen določa najmanjšo velikost besed „Mela Alto Adige“ ali „Südtiroler Apfel“ na etiketah na škatlah in prodajni embalaži ter nalepkah na jabolkih.

Poleg tega dovoljuje uporabo imena skupaj s kolektivnimi blagovnimi znamkami, razen če imajo promocijsko vsebino ali bi lahko zavajale kupca.

Navedba odstotnega deleža sadežev z nalepkami je bila črtana, da se pridelovalcem omogoči večja prilagodljivost pri odzivanju na nenehne spremembe v tržnem sektorju sadja in zelenjave.

ENOTNI DOKUMENT

UREDBA SVETA (ES) št. 510/2006

„MELA ALTO ADIGE“/„SÜDTIROLER APFEL“

ES št.: IT-PGI-0105-0207-09.09.2011

ZOP ( ) ZGO ( X )

1. Ime:

„Mela Alto Adige“/„Südtiroler Apfel“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Zaščitena geografska označba „Mela Alto Adige“/„Südtiroler Apfel“ se uporablja izključno za sadje iz sadovnjakov na geografskem območju iz 4. točke spodaj, in sicer naslednjih sort, njihovih mutantov in/ali klonov: Braeburn; Elstar, Fuji, Gala, Golden Delicious, Granny Smith, Idared, Jonagold, Morgenduft, Red Delicious, Stayman Winesap, Pinova, Topaz.

Zaščitena geografska označba „Mela Alto Adige“/„Südtiroler Apfel“ ggA se lahko uporablja le za jabolka z notranjimi in zunanjimi kakovostnimi lastnostmi, ki so za vsako sorto določene s parametri (v zvezi z zunanjim videzom, tržnim razredom, velikostjo ter kemijskimi in fizikalnimi lastnostmi), opredeljenimi spodaj. Drugi minimalni standardi kakovosti za različne sorte in razrede so določeni v ustrezni veljavni zakonodaji Skupnosti.

Vsebnost sladkorja in čvrstost sadeža, izraženi v kg/cm2 in izmerjeni v dveh mesecih po obiranju, morata dosegati najmanjše vrednosti, ki so za zadevno sorto navedene spodaj.

Braeburn:

— barva lupine: zelena do svetlo zelena,

— dodatna obarvanost lupine: oranžno rdeče do temno rdeče lise > 33 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 11 °Brix,

— čvrstost: vsaj 5,5 kg/cm2.

Elstar:

— barva lupine: rumena,

— dodatna obarvanost lupine: svetlo rdeča > 20 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 10,5 °Brix,

— čvrstost: vsaj 5 kg/cm2.

Fuji:

— barva lupine: svetlo zelena do rumena,

— dodatna obarvanost lupine: svetlo rdeča do temno rdeča > 50 % površine (pri čemer mora biti vsaj 30 % temno rdeče),

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 12,5 °Brix,

— čvrstost: vsaj 5 kg/cm2.

Gala:

— barva lupine: zeleno rumena do zlato rumena,

— dodatna obarvanost lupine: rdeča prekriva vsaj 20 % površine (običajno za sorto Gala); > 50 % pri rdečih klonih,

— tržni razred: ekstra in I; za ekološke proizvode tudi II,

— velikost: najmanjši premer 60 mm,

— vsebnost sladkorja: višja od 10,5 °Brix,

— čvrstost: vsaj 5 kg/cm2.

Golden Delicious:

— barva lupine: svetlo zelena do rumena,

— dodatna obarvanost lupine: rožnata v nekaterih okoljih,

— mrežavost: pri največ 20 % sadežev mrežavost prekriva do 20 % površine; pri ekoloških jabolkih je mrežavost dovoljena v skladu z merili za mrežavost za sadje razreda II,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 11 °Brix,

— čvrstost: vsaj 5 kg/cm2.

Granny Smith:

— barva lupine: intenzivno zelena,

— dodatna obarvanost lupine: možno rahlo rožnato fasetiranje,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 10 °Brix,

— čvrstost: vsaj 5,5 kg/cm2.

Idared:

— barva lupine: rumeno zelena,

— dodatna obarvanost lupine: enakomerna svetlo rdeča > 33 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 10 °Brix,

— čvrstost: vsaj 5 kg/cm2.

Jonagold:

— barva lupine: rumeno zelena,

— dodatna obarvanost lupine: svetlo rdeča za sorto Jonagold: progasta rdeča > 20 % površine; za sorto Jonagored: rdeča > 50 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 11 °Brix,

— čvrstost: vsaj 5 kg/cm2.

Morgenduft:

— barva lupine: svetlo zelena do rumena,

— dodatna obarvanost lupine: enakomerna svetlo rdeča na vsaj 33 % površine; za sorto Dallago: bleščeča temno rdeča na vsaj 50 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 10 °Brix,

— čvrstost: vsaj 5 kg/cm2.

Red Delicious:

— barva lupine: rumeno zelena,

— dodatna obarvanost lupine: bleščeče temno rdeče proge na vsaj 75 % površine; > 90 % površine pri rdečih klonih,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 10 °Brix,

— čvrstost: vsaj 5 kg/cm2.

Stayman Winesap:

— barva lupine: rumenkasto zelena,

— dodatna obarvanost lupine: enakomerna rdeča s svetlimi progami > 33 %; za sorto Red Stayman (Staymanred): > 50 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 10 °Brix,

— čvrstost: vsaj 5 kg/cm2.

Pinova:

— barva lupine: svetlo zelena do rumena,

— dodatna obarvanost lupine: progasta rdeča > 10 % površine,

— tržni razred: ekstra in I; za ekološke proizvode tudi II,

— velikost: najmanjši premer 65 mm,

— vsebnost sladkorja: višja od 11 °Brix,

— čvrstost: vsaj 5 kg/cm2.

Topaz:

— barva lupine: svetlo zelena do rumena,

— dodatna obarvanost lupine: progasta rdeča > 33 % površine,

— tržni razred: ekstra in I; za ekološke proizvode tudi II,

— velikost: najmanjši premer 60 mm,

— vsebnost sladkorja: višja od 10,5 °Brix,

— čvrstost: vsaj 5 kg/cm2.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Jabolka „Mela Alto Adige“/„Südtiroler Apfel“ morajo biti pridelana in obrana na območju pridelave iz oddelka 4.

3.6 Posebna pravila za rezanje, ribanje, pakiranje itn.:

Da se preprečijo poškodbe pridelka, kot so poškodbe lupine, rjavenje mesa zaradi obtolčenosti in druge poškodbe, se morajo pridelki pripravljati in pakirati na opredeljenem geografskem območju. Ta omejitev velja zaradi številnih izkušenj, ki so jih nosilci dejavnosti, ki so na opredeljenem območju Zgornjega Poadižja dejavni že več kot 40 let, pridobili na področju predelave pridelka po obiranju.

3.7 Posebna pravila za označevanje:

Na etiketi, ki se pritrdi na škatle, prodajno embalažo ali posamezne sadeže, mora biti navedeno besedilo „Mela Alto Adige“Indicazione geografica protetta (v italijanščini) ali „Südtiroler Apfel“geschützte geografische Angabe (v nemščini). Črke v besedah „Mela Alto Adige“ ali „Südtiroler Apfel“ na etiketah, ki se pritrdijo na škatle ali prodajno embalažo, morajo biti visoke vsaj 2 mm. Na nalepkah, ki se pritrdijo na sadeže, morajo biti črke visoke vsaj 0,8 mm.

Skupaj z zaščiteno geografsko označbo se lahko uporabljajo tudi označbe in/ali slike, ki se nanašajo na imena družb, trgovska imena ali logotipe konzorcijev ali posameznih družb, razen če imajo promocijsko vsebino ali bi lahko zavajale kupca.

4. Kratka opredelitev geografskega območja:

Območje pridelave jabolk „Mela Alto Adige“ ali „Südtiroler Apfel“ je del avtonomne pokrajine Bolzano (Zgornje Poadižje/Južna Tirolska) in zajema 72 občin.

5. Povezanost z geografskim območjem:

5.1 Posebnosti geografskega območja:

Podnebje Zgornjega Poadižja je zelo ugodno za pridelavo jabolk, saj je v enem letu več kot 300 sončnih dni. Pozno poleti in jeseni so značilne izrazite temperaturne spremembe med dnevom in nočjo, pri čemer lahko temperatura podnevi doseže 30 °C, ponoči pa pade na 8 do 10 °C. Večina pridelave poteka na kmetijskih gospodarstvih na nadmorski višini nad 500 m. Izredno rodovitna prst je lahka, dobro odvaja vodo in je bogata s kisikom. To omogoča optimalen razvoj korenin. Prst ima povprečno ali visoko vsebnost humusa.

5.2 Posebnosti proizvoda:

Jabolka „Mela Alto Adige“/„Südtiroler Apfel“ so poznana zlasti po izraziti barvi in okusu, čvrstem mesu ter dolgi obstojnosti pri shranjevanju. Te lastnosti zagotavlja kombinacija prsti in vremenskih pogojev ter znanja pridelovalcev.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Prakse pridelovalcev v Zgornjem Poadižju omogočajo pridelavo visokokakovostnih jabolk, in sicer zaradi optimalnega ravnotežja med rastjo in pridelavo sadja. Pri pridelavi jabolk „Mela Alto Adige“/„Südtiroler Apfel“ se uporabljajo tehnike in metode z majhnim vplivom na okolje. Cilj sistemov za pridelavo jabolk „Mela Alto Adige“/„Südtiroler Apfel“ je čim bolj izkoristiti naravne prednosti prsti in podnebja na območjih pridelave. Zaradi kombinacije velikega števila ur sončne svetlobe, hladnih noči in nizkih količin padavin ima sadje posebno izrazit okus in barvo. Nadmorska višina sadovnjakov na 200 do 1 000 m ter rahla in zračna prst prispevata k močni aromi, čvrstemu mesu ter dolgi obstojnosti pri shranjevanju. Poleg tega se na podlagi analize prsti določi uravnoteženo gnojenje, namenjeno povečanju kakovosti sadja in preprečevanju razvoja fizioloških bolezni.

Zaradi primerne prsti in ugodnih podnebnih pogojev se je gojenje jabolk v Zgornjem Poadižju sčasoma razvilo iz gojenja izključno lokalnih sort v gojenje sort iz drugih držav, ki so dobro prilagojene na mikroklimo, kakor potrjujejo številni viri. Že v srednjem veku je bilo na gorskih kmetijah (masi) v Zgornjem Poadižju zelo razširjeno gojenje različnih sort jabolk in hrušk za oskrbo družine, ki je na kmetiji živela. Po drugi polovici 19. stoletja se je sadjarstvo razvilo v cvetočo trgovinsko dejavnost, pri čemer so kupci prihajali z Dunaja, iz Innsbrucka, Münchna, Varšave in Sankt Peterburga. V tem obdobju je bilo sadjarstvo na območju Zgornjega Poadižja tudi modernizirano. Leta 1831 je ravnatelj Johann Iakob Pöll izdal prvi priročnik za sadjarstvo, leta 1872 pa je novo ustanovljeni kmetijski inštitut San Michele all’Adige v učni program vključil sadjarstvo kot poseben predmet. Seznam sort kmetijskega združenja iz Bolzana iz leta 1856 je vseboval že vsaj 193 sort jabolk, ki jih je mogoče gojiti. V pomembnejšem zgodovinskem delu Karla Maderja o gojenju sadja in zelenjave v regiji Zgornje Poadižje (leta 1894 in 1904) je naštetih skoraj 40 sort, ki so priznane kot zelo razširjene na celotnem območju Zgornjega Poadižja.

Kombinacija teh okoljskih dejavnikov in več stoletij stare človekove dejavnosti, ki zajema tesno povezanost sadjarstva ter varstvo tal in okolja, značilno za sistem lokalne pridelave, prispeva k slovesu jabolk „Mela Alto Adige“/„Südtiroler Apfel“ na domačem in mednarodnem trgu.

V pridelovalno verigo jabolk je trenutno vključenih 8 000 pridelovalcev, ki so večinoma združeni v zadrugah, 2 500 zaposlenih v središčih za pripravo za trg in 12 000 oseb, ki sodelujejo pri obiranju.

Sklic na objavo specifikacije:

Ministrstvo je uvedlo nacionalni postopek ugovora z objavo vloge za spremembo zaščitene označbe porekla „Mela Alto Adige“/„Südtiroler Apfel“ v Uradnem listu Italijanske republike št. 164 z dne 16. julija 2011.

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 93, 31.3.2006, str. 12.